Opblaasbare kamer vir ruimtevaarders | Maroela Media
Skermskoot uit NASA TV: die SpaceX Dragon-vragtuig nader die Internasionale Ruimtestasie (Sondag 10 April 2016) Foto: NASA TV via AP
SpaceX se vragtuig het Sondag die wêreld se eerste opblaasbare kamer vir ruimtevaarders by die Internasionale Ruimtestasie afgelewer – twee dae nadat dit vanaf Cape Canaveral gelanseer is.
Ruimtevaarders op die ruimtestasie, 400 km bo die aarde, het 'n robot-arm gebruik om die Dragon-vragtuig te "vang". Die Dragon het 3 175 kg vrag vervoer, insluitend die kompartement wat deur Bigelow Aerospace gebou is. Die kamer is baie styf verpak vir die reis na die ruimtestasie, maar dit sal so groot soos 'n klein slaapkamer wees wanneer dit volgende maand vol lug gepomp word.
Die kamer word komende Saterdag aan die ruimtestasie vasgeheg, maar sal eers teen die einde van Mei vol lug gepomp word. Dié tegnologie kan die manier waarop ruimtevaarders in die ruimte woon, verander. Nasa voorsien opblaasbare habitatspasies binne 'n paar dekades op Mars.
Die ruimtevaarders sal aanvanklik nie die "Bigelow Expandable Activiy Module" (BEAM) gebruik nie. Nasa wil eers bepaal hoe goed die kamer werk, en dit sal dus afgeseël bly. Ruimtevaarders sal 'n paar keer per jaar in die kamer ingaan om metings te doen en sensors om te ruil.
Die is SpaceX se eerste aflewering in 'n jaar vir Nasa. Verskepings is opgeskort ná 'n ongeluk in Junie 2015.
"Dit lyk of ons 'n Dragon gevang het," het die Britse ruimtevaarder, Timothy Peake, geskerts nadat hy die tuig gegryp het. "Almal glimlag hier," het Nasa se beheerkamer reageer. "Baie geluk met die vangs van daardie Dragon."
SpaceX is steeds verheug oor hul sukses nadat hulle die hoofaanjaervuurpyl Falcon 9 ná die lansering op 'n platform in die see kon land. Klik hier om meer te lees.
Die voormalige Suid-Afrikaner, Elon Musk, SpaceX se uitvoerende hoof, wil vuurpyle herwin om geld te spaar. Sy ambisie is om 'n stad op Mars te bou. Nasa beplan om in die 2030's die eerste ruimtevaarders na Mars te stuur.
Lees meer: SpaceX, NASA
Internasionale Ruimtestasie SpaceX
[Video] Suksesvolle seelanding vir SpaceX-vuurpyl
Waar kry hulle die lug vandaan om dit in die kamer te pomp. Daar is dan niks buite ons atmosfeer nie.